京兆府献三足乌赋
王颜 (Tang)
夫何赫赫之太阳。忽降精于乌鸟。乃呈瑞于皇王。足应乾之三数。目耀日之九芒。降天邑而于我李。浴咸池而自扶桑。尝空闻于前牒。今实观于殊祥。天既无私。祥何能隐。昭圣代之有应。垂休徵之无尽。瑞于帝室。表大孝于天衷。献自尹京。验长安之日近。始至也。众羽骇集。伊人惊萃。迈麟凤之时见。何鹰隼之能畏。如深就日之诚。不效搏风之志。愿委质而入贡。终依仁以驯致。入铜笼而戢翼。向金殿而矫翅。将告于休。似对以意。由是怜楚人之迷凤。陋越裳之献翟。小哉栖棘之鸾。蔑矣应风之鹢。未如我陪日驭之出入。游天居之岑寂。曩有赤而呈美。白以效灵。俱非应乎殊贶。亦或载于祥经。终未如符孝理之永锡。昭宝运之康宁。则如尧舜登极。夔龙夹辅。布政无偏。惟贤是取。故得感阳精于上帝。赞阴德于下土。光昭万叶。辉映千古。良史当载美而记时。謏才顾赓歌而蹈舞。